Suomen Senaatin tiedotus 8. helmikuuta 1918
1918

N:o 24

S u o m e n

A s e t u s k o k o e l m a.

Sisällys:
Sivu 1.   Suomen Senaatin tiedoitus Suomen Kansalle.
Sivu 3.   Päätös erinäisten tavarain tullimaksujen korottamisesta.
Sivu 4.   Päätös kyytirahan korottamisesta.

Suomen Senaatti

on, Talousosaston Kanslian esittelyssä, antanut seuraavan tiedoituksen:

Suomen Kansalle.

  Suomen Hallituksen nimessä ja puolesta on minulla Senaatin virkaatoimittavana puheenjohtajana mieluisa velvollisuus lausua tunnustus ja kunnioittava kiitos kaikille niille isänmaallisille kansalaisille, jotka ovat nousseet jaloon taisteluun vapaan Suomen vihollisina toimivia venäläisiä ja yhteisen isänmaan pettureina esiintyviä vallankumouksellisia vastaan. Jo suoritetut lukuisat taistelut Pohjanmaalla, Savossa, Karjalassa sekä Hämeen ja Satakunnan pohjoisissa osissa ovat selvästi osottaneet, että vielä ovat Suomen äidit imettäneet urheita, vapautta rakastavia poikia ja taistelevia veljiään palvelevalla rakkaudella hoivaavia tyttäriä.

Näissä nuoren Suomen vapaustaisteluissa on Pohjanmaan ylväs kansa paljon kärsineen Karjalan keralla hankkinut itselleen ylimmän kunniapaikan. Samoin käy Savossa tuima taistelu maakunnan puhdistamiseksi isänmaan vihollisista. Nousemassa oleva Etelä-Suomi odottaa kiihkeästi sitä hetkeä, jolloin sen on sallittu täysin ottein tarttua aseisiin ja kunniasta kilpaillen yhtyä Pohjanmaan sekä Karjalan miehiin.

Suomen Hallitus kiittää myöskin vapauden joukkojen taitavia tarmokkaita johtajia - ylempiä ja alempana olevia - hyvin suoritetusta työstä. Onnistukoot he ja heihin liittyvät alaisissaan ylläpitämään itseään kurissa pitävää, ylevää toverihenkeä, reipasta ja urheata mielialaa.

Kautta kansan kaikkien kerrosten muodostukoon vakaumukseksi se käsitys, että Suomen tasavallan vapauden joukot ovat sotatoimissa liikkuessaan maan vihollisiin nähden tinkimättömät ja lujat, mutta levon aikana ja kaikkia aseettomia kohtaan sävyisät ja armahtavaiset.

Suuri on myöskin se kiitollisuus, jota maan Hallituksen tulee lausua suojelusjoukkojen osaksi tulleen vapaaehtoisen avuliaisuuden johdosta. Ylen kalliista ajasta ja elintarpeitten suuren puutteen vuoksi eräillä paikkakunnilla jo vallitsevasta miltei hädänalaisesta tilasta huolimatta, on kaikkialla osotettu yhä kasvavaa harrastusta ryhtyä ja ottaa osaa käytännöllisiin toimenpiteisiin suojeluskuntien muonituksen, vaatetuksen, matkustuksen ja paikkakunnalla oleskelun aikaansaamiseksi niin tarkoitustaan vastaavaksi kuin suinkin mahdollista.

Kaikkein vähimmän saa Hallitus enempää kuin kukaan muukaan unohtaa niitä, jotka matkalla ja kodeissa olevia sairaita ja köyhiä hoitavat ja avustavat. Jumalan siunaus kulkee oikeamielisen hyväntekijän kantapäillä.

Kunniata tehden on kaiken kansan kautta aikojen hiljaa liikuttava vapauden taisteluissa kaatuneiden sankarien haudoilla.

Vaasassa, helmikuun 8 päivänä 1918.

Suomen Senaatin päätöksen mukaan:

HEIKKI RENVALL.

H. J. Boström.

</div>

Lähde
 Alkuperäiset v:n 1918 kapinan aikana n.s. Vaasan hallituksen julkaisemat Suomen asetuskokoelman numerot. (N:ot 12–28.) Vaasa, Pethmanin kirjapaino 1918.

Vaasan senaatin asetuskokoelma